KOMISIJOS REGLAMENTAS (EB) Nr. 1607/2005
2005 m. rugsėjo 30 d.
iš dalies keičiantis Reglamentą (EB) Nr. 296/96 dėl valstybių narių teiktinos informacijos ir mėnesinio Europos žemės ūkio orientavimo ir garantijų fondo (EŽŪOGF) Garantijų skyriaus lėšomis finansuojamų išlaidų užsakymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo (1), ypač į jo 7 straipsnio 5 dalį,
kadangi:
(1)
Komisijos reglamento (EB) Nr. 296/96 (2) 1 straipsnyje numatoma, kad Komisija pagal biudžeto asignavimus valstybėms narėms skiria iš Žemės ūkio orientavimo ir garantijų fondo Garantijų skyriaus finansuojamoms išlaidoms padengti būtinas lėšas.
(2)
Reglamento (EB) Nr. 296/96 7 straipsnio 1 dalyje numatoma, kad už konkretų mėnesį deklaruojamos išlaidos paprastai turi sutapti su tą mėnesį padarytais mokėjimais ir gautomis įplaukomis. Pateikiamos kelios šios taisyklės išimtys.
(3)
Siekiant užtikrinti biudžeto vykdymą ir tinkamai įgyvendinant Reglamento (EB) Nr. 296/96 1 straipsnio nuostatas, valstybėms narėms turi būti sudaryta galimybė patikslinti išlaidų deklaracijas, išskyrus išlaidas priemonėms, kurioms taikomas 1999 m. gegužės 17 d. Tarybos reglamentas (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai (3), ir deklaruoti kito mėnesio išlaidas.
(4)
Todėl Reglamentas (EB) Nr. 296/96 turėtų būti atitinkamai iš dalies pakeistas.
(5)
Šiame reglamente numatytos priemonės atitinka Europos žemės ūkio orientavimo ir garantijų fondo (EŽŪOGF) komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 296/96 7 straipsnio 1 dalies 1 pastraipa papildoma šiuo punktu:
„d)
jei būtina laikytis 1 straipsnio nuostatų, nuo 2005 metų spalio 1 d. iki 15 d. valstybių narių padarytos išlaidos, išskyrus išlaidas priemonėms, kurioms taikomas Tarybos reglamentas (EB) Nr. 1257/1999 (4), gali būti deklaruojamos už kitą mėnesį, einantį po mėnesio, kurį buvo atliktas mokėjimas naudos gavėjui.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugsėjo 30 d.